## 

## НАЦИОНАЛНА ЗДРАВНООСИГУРИТЕЛНА КАСА

##### София 1407, ул. “Кричим” No 1 [www.nhif.bg](http://www.nhif.bg) тел: +359 2 9659121

**ПРАВИЛА**

**ЗА**

**УСЛОВИЯТА И РЕДА**

**ЗА**

**ПРИЛАГАНЕ НА ЧЛ. 4, АЛ. 1, АЛ. 2 и АЛ. 3**

**ОТ**

**ЗАКОНА ЗА БЮДЖЕТА**

**НА**

**НАЦИОНАЛНАТА ЗДРАВНООСИГУРИТЕЛНА КАСА**

**ЗА**

**2019 г.**

**ГЛАВА І**

**ОБЩИ ПОЛОЖЕНИЯ**

**Чл. 1.** (1) С настоящите правила се регламентира:

1. условията и реда за утвърждаване на:

а) годишна обща стойност на разходите по чл.1, ал.2, ред 1.1.3.5.2. (здравноосигурителни плащания за за лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, в условията на болнична медицинска помощ, които НЗОК заплаща извън стойността на оказваните медицински услуги), ред 1.1.3.6. (здравноосигурителни плащания за медицински изделия, прилагани в болничната медицинска помощ) и ред 1.1.3.7. (здравноосигурителни плащания за болнична медицинска помощ) от Закона за бюджета на Националната здравноосигурителна каса (ЗБНЗОК) за 2019 г. за всяка районна здравноосигурителна каса (РЗОК), разпределена по месеци;

б) стойностите на разходите по буква "а" по изпълнители на болнична медицинска помощ (БМП), разпределена по месеци;

2. условията и реда за закупуване от изпълнителите на БМП на обем здравни дейности от пакета по чл.2, ал.1 от ЗЗО в рамките на стойностите по т.1.

3. условията и реда за осъществяване на наблюдение, анализ, контрол и коригиране на определените по т.1 годишни и месечни стойности, както и изпълнението на т.2.

(2) Утвърждаването на стойностите по ал. 1 се извършва в рамките на стойностите по ред 1.1.3.5.2, ред 1.1.3.6. и ред 1.1.3.7 от ЗБНЗОК за 2019 г., съгласно стойностите на обемите и цените на дейностите от БМП по чл.55, ал.2, т.3а от ЗЗО, подлежащи на заплащане през 2019 г.

**Чл. 2.** Утвърдените по реда на тези правила стойности по чл.1, ал.1, т.1, буква „б“ стават неразделна част на договорите с изпълнителите на БМП (приложение №2 от индивидуалните договори на изпълнителя за дейност БМП).

**ГЛАВА ІІ**

**УСЛОВИЯ И РЕД ЗА УТВЪРЖДАВАНЕ НА ГОДИШНИ ОБЩИ СТОЙНОСТИ НА РАЗХОДИТЕ НА РЗОК ЗА ЗДРАВНООСИГУРИТЕЛНИ ПЛАЩАНИЯ И РАЗПРЕДЕЛЕНИЕТО ИМ ПО МЕСЕЦИ**

**Чл. 3.** (1) Надзорният съвет на НЗОК утвърждава, по реда на чл.4 от ЗБНЗОК за 2019 г., месечни и годишни стойности на изпълнителите на БМП и РЗОК за дейностите по чл. 1, ал.2.

(2) Надзорният съвет на НЗОК утвърждава, по реда на чл.4 от ЗБНЗОК за 2019 г., стойности на РЗОК като заделен резерв по ред 1.1.3.7 от ЗБНЗОК за 2019 г., пропорционално разпределен по периоди, за дейностите по чл.55, ал.2, т.3а от ЗЗО, подлежащи на заплащане през 2019 г.

**Чл. 4.** (1) Стойностите на разходите на РЗОК по чл.1, ал.2, ред 1.1.3.5.2. (здравноосигурителни плащания за лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, в условията на болнична медицинска помощ, които НЗОК заплаща извън стойността на оказваните медицински услуги) и по ред 1.1.3.6. (здравноосигурителни плащания за медицински изделия, прилагани в болничната медицинска помощ) по ЗБНЗОК за 2019 г. се определят, както следва:

1. Средствата по ЗБНЗОК за 2019 г. за съответния вид здравноосигурителни плащания се заделят в ЦУ на НЗОК.

2. Отчетените от изпълнителите на БМП лекарствени продукти за лечение на злокачествени заболявания, в условията на болнична медицинска помощ, които НЗОК заплаща извън стойността на оказваните КП/АПр, и/или медицински изделия, които НЗОК заплаща извън стойността на оказваните КП/АПр, приложени при дейност по КП/АПр, заплатена в рамките на стойностите по приложение №2 от индивидуалните договори на изпълнителя за дейност БМП, за които не са констатирани основания за отхвърляне от плащане по чл.352, ал.12 от НРД за 2018 г., се заявяват ежемесечно от РЗОК за заплащане на лечебните заведения от средствата в ЦУ на НЗОК по т.1.

3. Отчетените от изпълнителите на БМП лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, в условията на болнична медицинска помощ, които НЗОК заплаща извън стойността на оказваните КП/АПр, и дейностите, при които са приложени, се заявяват ежемесечно от РЗОК за заплащане на лечебните заведения от средствата в ЦУ на НЗОК по т.1 само след проверка от контролните органи на НЗОК/ РЗОК на извършената от изпълнителя на БМП дейност и приложените лекарствени продукти.

4. Медицински изделия, които се заплащат след утвърждаване от управителя на НЗОК, по предложение на комисията в ЦУ за разглеждане на мотивираните заявления на лечебните заведения за необходимост от прилагане на конкретните медицински изделия, са следните:

а) група „Съдова протеза за гръдна аорта“, група по технически изисквания „Торакален стент графт“;

б) група „Стент“, тип „Стент графт за коремна аорта“, група по технически изисквания „Бифуркационен“;

в) група „Устройство за механично подпомагане на циркулацията (изкуствено сърце)“;

г) група „Транскатетърни клапни протези“;

д) група „Медицински изделия за ендоваскуларна терапия при заболявания на мозъчни съдове“, с изключение на група по технически изисквания „Титаниеви анивризмални клипси на Яшъргил“ от тип „Клипси анивризмални“;

е) група „Импланти за невростимулация“.

5. В случай на недостиг на средства в ЦУ на НЗОК по чл.1, ал.2, ред 1.1.3.5.2. или по чл.1, ал.2, ред 1.1.3.6. от ЗБНЗОК за 2019 г., управителят на НЗОК внася предложение в Надзорния съвет на НЗОК за увеличаване са средствата по реда на ЗБНЗОК за 2019 г., извършване на частично плащане в рамките на наличните средства и/или за отлагане на плащанията.

6. Управителят на НЗОК одобрява извършването на плащанията, заявени по т.2, т.3 и т.4., в рамките на разполагаемите средства в ЦУ на НЗОК по чл.1, ал.2, ред 1.1.3.5.2. и съответно по чл.1, ал.2, ред 1.1.3.6. от ЗБНЗОК за 2019 г. и съгласно решението на Надзорния съвет на НЗОК по т.5.

7. Одобрените по т.6 от управителя на НЗОК стойности за извършване на плащания от РЗОК, формират стойностите на разходите на РЗОК по чл.1, ал.2, ред 1.1.3.5.2. и съответно по чл.1, ал.2, ред 1.1.3.6. от ЗБНЗОК за 2019 г.

(2) Надзорният съвет на НЗОК утвърждава за всяко РЗОК индикативни стойности на изпълнителите на БМП на разходите по чл.1, ал.2, ред 1.1.3.5.2. и съответно по чл.1, ал.2, ред 1.1.3.6. от ЗБНЗОК за 2019 г., разпределени по месеци, в рамките на предвидения бюджетен ресурс.

**Чл. 5.** (1) Директорите на РЗОК закупуват от изпълнителите на БМП здравни дейности от пакета по чл.2, ал.1 от ЗЗО, следвайки реда и условията по глава ІІІ от настоящите правила.

(2) Надзорният съвет на НЗОК коригира стойностите на РЗОК и изпълнителите на БМП по реда на глава ІV от настоящите правила.

(3) За прилагане на чл. 344 ал. 9 от Националния рамков договор за медицинските дейности за 2018 г., средствата за АПр №36 РЕТ/СТ се заделят в ЦУ на НЗОК.

(4) По договорите с изпълнителите на БМП на всяко тримесечие се определят обеми за АПр №36 РЕТ/СТ от заделените в ЦУ на НЗОК средства.

(5) В случаите на надвишение с до 10 % на определените за конкретен изпълнител обеми за АПр№36 РЕТ/СТ, съгласно ал.4, средствата за тяхното изпълнение са за сметка на утвърдените стойности по чл.2.

**ГЛАВА ІІI**

**УСЛОВИЯ И РЕД ЗА ЗАКУПУВАНЕ ОТ ИЗПЪЛНИТЕЛИТЕ НА БОЛНИЧНА МЕДИЦИНСКА ПОМОЩ НА ЗДРАВНИ ДЕЙНОСТИ ОТ ПАКЕТА ПО ЧЛ.2, АЛ.1 ОТ ЗАКОНА ЗА ЗДРАВНОТО ОСИГУРЯВАНЕ**

**Чл. 6.**(1) Директорът на РЗОК уведомява изпълнителите на БМП, за утвърдените им от Надзорния съвет на НЗОК индикативни стойности за медицински изделия, прилагани в болничната медицинска помощ и лекарствени продукти за лечение на злокачествени заболявания, в условията на болнична медицинска помощ, които НЗОК заплаща извън стойността на оказваните медицински услуги, които ще се съблюдават при прилагане на ежеседмичния и месечен анализ и контрол по реда на чл.9.

(2) Комисията по чл.4, ал.1, т.4 уведомява изпълнителите на БМП за утвърдените за закупуване медицински изделия.

(3) За всеки изпълнител в част Б на приложение № 2 към договора с НЗОК се вписват утвърдените му от Надзорния съвет на НЗОК месечни стойности за дейностите по чл.3, за периода на договора, заплащан през 2019 г.

(4) Месечните стойности по ал.3 за дейностите за БМП (КП, КПр, АПр) се определят като обща месечна стойност по всички сключени от изпълнител на БМП договори.

(5) В част А за 2019 г. на приложение № 2 към договора с НЗОК се вписват броя на леглата по специалност и нива на компетентност, съгласно чл.1 по договора с изпълнителя на БМП, след представяне на Декларация по образец на НЗОК.

(6) Директорът на РЗОК уведомява изпълнителите на БМП за разрешените по реда на чл. 344 ал. 9 от Националния рамков договор за медицинските дейности за 2018 г. АПр №36 РЕТ/СТ.

**Чл. 7.**(1) Директорът на РЗОК закупува от изпълнителите на БМП дейности, медицински изделия и лекарствени продукти, съгласно сключените с тях индивидуални договори за изпълнение на БМП, след прилагане на реда на чл.9.

(2) Закупените обеми по ал.1 се вписват ежемесечно в част А на приложение № 2 към договора с НЗОК по специалност и нива на компетентност на звената в структурата на лечебното заведение – изпълнител на БМП, от които са отчетени.

(3) Ежемесечно за всеки изпълнител в част Б на приложение № 2 към договора с НЗОК се вписват стойностите на закупените по сключените с тях индивидуални договори:

1. дейности, заплатени в рамките на месечните стойности по реда на чл.8.

2. медицински изделия, прилагани в болничната медицинска помощ, заплатени по реда на чл.4, ал.1, т.7.

3. лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии, в условията на болнична медицинска помощ, които НЗОК заплаща извън стойността на оказваните медицински услуги, заплатени по реда на чл.4, ал.1, т.7.

4. болнична медицинска помощ на лица с право на здравно осигуряване, удостоверено от друга държава – членка на ЕС/ЕИП, или съгласно двустранни спогодби;

5. дейности, финансирани с трансфери към НЗОК от Министерство на здравеопазването;

6. болнична медицинска помощ по реда на ПМС № 17 от 2007 г.

**Чл. 8.**(1) Всеки изпълнител на БМП отчита с финансово-отчетни документи дейности на стойност, до размера на месечната стойност, в част Б на приложение № 2 към сключените от него договори.

(2) Изпълнител на БМП, може да подаде в РЗОК писмено заявление за увеличение на размера на месечната стойност за случаите на спешна диагностика и лечение по КП, КПр или АПр по ал. 1, за сметка на до 5% от утвърдената стойност за следващия месец в приложение № 2 от индивидуалния договор за периода м.февруари – м.декември 2019 г. (период на извършване на дейността: м.януари – м.ноември 2019 г.)

(3) Промените в приложение № 2 към индивидуалния договор, при прилагане на ал.2, се договарят между изпълнителя на БМП и директора на РЗОК в срока за представяне в РЗОК на отчетите за заплащане на дейността за съответния месец.

(4) В случай, че след заплащане на отчетената месечна дейност се установи недостигане от конкретен изпълнител на месечната стойност по ал.1, в част Б на приложение № 2 към договора се отразяват стойностите на заплатената за месеца дейност. Изпълнителят на БМП може да прехвърля икономията на средства до 31.08.2019 г.

(5) Директорите на РЗОК могат в рамките на определените стойности по чл. 3 ал.1 за съответната РЗОК да предлагат компенсирани промени между утвърдените стойности по изпълнители на БМП при наличие на структурни и организационни промени в дейността им, на територията на съответната РЗОК. Към мотивираните предложения се представят писмените съгласия на съответните изпълнители на БМП, за които са предложени компенсираните промени.

(6) Директорите на РЗОК могат в рамките на определените стойности по чл. 3 ал.2 за съответната РЗОК да разпределят допълнителни стойности по договорите с изпълнителите на БМП за заявените за заплащане случаи, които са над определените им стойности по чл.3, ал.1, само по ред 1.1.3.7 от ЗБНЗОК за 2019 г., чрез представяне на мотивирано становище за внасяне за разглеждане в НС на НЗОК.

(7) Допълнителни стойности към договорите на изпълнителите на БМП по ал.6 се разпределят в следната последователност:

1. За лечебни заведения, разполагащи с разкрита клиника/отделение по „Спешна медицина“, осигуряващи непрекъснат прием на пациенти и на територията им е разкрита структура на ЦСМП и за лечебни заведения по чл.10 т.6 от ЗЛЗ (диализен център).

2. За лечебни заведения, разполагащи с разкрита клиника/отделение по „Спешна медицина“ и осигуряващи непрекъснат прием.

3. За лечебни заведения, осъществили прием на пациенти по спешност, извън случаите по т.1 и т.2.

4. Други случаи, необхванати в т.1, т.2 и т.3.

(8) Съгласуваните предложения и мотивираните становища от директорите на РЗОК съгласно ал.5 и ал.6 се разглеждат на тримесечие от НС на НЗОК, след представянето им в ЦУ на НЗОК в сроковете: от 01.04.2019 г. до 15.04.2019 г.; от 01.07.2019 г. до 15.07.2019 г. и от 01.09.2019 г. до 15.09.2019 г.

(9) Потвърдените за заплащане дейности в месечните известия по чл.352, ал.10 от НРД за 2018 г., са в рамките на стойностите за съответния месец от приложения № 2 към сключените от изпълнителите на БМП договори.

(10) За прилагане на ал.9 в месечните известия по чл.352, ал.10 от НРД за 2018 г., се посочват дейностите, отхвърлени поради надвишаване на стойностите за съответния месец в приложения № 2 към сключените от изпълнителите на БМП договори.

(11) Дейностите по ал.10 се определят по реда на последно извършена по време дейност. Изключения се допускат само за дейности, извършени по реда на чл.344, ал.9 от НРД за 2018 г., дейности за прилагане на лекарствени продукти по чл.4, ал.1, т.3, дейности за прилагане на медицински изделия по чл.4, ал.1, т.4 и за случаите на спешна диагностика и лечение по КП, КПр или АПр, при прилагане на ал.2.

(12) Клинични процедури и АПр се определят по ал.10 за целия случай на лечение на пациента.

(13) Когато дейността по КП и/или АПр е определена по ал.10 приложените по нея медицински изделия, също се определят в месечните известия по чл.352, ал.10 от НРД за 2018 г., като отхвърлени поради надвишаване на стойностите за съответния месец.

(14) Стойностите на отхвърлените от заплащане случаи при извършения контрол преди плащане, не могат да се прехвърлят по реда на ал.4 за следващ месец на дейност.

(15) Директорът на РЗОК не закупува дейности, отхвърлени поради надвишаване на стойностите за съответния месец.

**Чл. 9.**(1) Районната здравноосигурителна каса ежедневно анализира постъпващата информация по чл.352 от НРД за 2018 г. за достигнатото изпълнение на месечните и индикативните стойности по изпълнители на БМП. В случай на констатирана от РЗОК при анализа тенденция за изпреварващо достигане от конкретен изпълнител на определените стойности, РЗОК извършва внезапен контрол.

(2) Районната здравноосигурителна каса извършва ежедневен анализ на използваемостта на леглата. Анализът се извършва на данните за всички отчетени в ежедневните отчети хоспитализации спрямо брой и вид болнични легла, посочени в договора на лечебното заведение, с които ще се осигури изпълнението му.

(3) При наличие на отклонение в ежедневно подаваната информация за дейността спрямо определените в договора с изпълнителя на БМП в част А на Приложение № 2 - брой легла по клиники и отделения, НЗОК не заплаща превишението, при условията и по реда на настоящите Правила.

(4) Директорът на РЗОК организира ежемесечен контрол върху дейността на изпълнителите на БМП в РЗОК. За констатираните нарушения се подготвят тримесечни доклади до НС на НЗОК. Същите се внасят за разглеждане от НС на НЗОК в сроковете по чл.8, ал.8.

**ГЛАВА ІV**

**УСЛОВИЯ И РЕД ЗА ОСЪЩЕСТВЯВАНЕ ОТ НАДЗОРНИЯ СЪВЕТ НА НЗОК НА НАБЛЮДЕНИЕ, АНАЛИЗ, КОНТРОЛ И КОРИГИРАНЕ НА СТОЙНОСТИТЕ**

**Чл. 10.**Ежемесечно и на тримесечиеНадзорният съвет на НЗОК наблюдава, анализира и контролира изпълнението на здравноосигурителните плащания по чл.4, ал.1 от ЗБНЗОК за 2019 г. на ниво ЦУ на НЗОК и РЗОК.

**Чл. 11.**Надзорният съвет на НЗОК утвърждава корекции по стойностите на разходите на РЗОК и на изпълнители на БМП в съответствие с параметрите на национално ниво на изпълнението на здравноосигурителните плащания за БМП при прилагане на чл.358 от НРД МД 2018 г.

**ДОПЪЛНИТЕЛНА РАЗПОРЕДБА**

**§ 1.** По смисъла на настоящите правила „болнична медицинска помощ“ включва:

1. дейности по клинични пътеки (КП), клинични процедури (КПр), амбулаторни процедури (АПр), посочени в приложения №№ 7, 8, 9, 10, 11 и 12 към чл.1, ал.1 и ал.2, чл.2 и чл.3 и чл.4 от Наредба № 3 от 2018 г. за определяне на пакета от здравни дейности, гарантиран от бюджета на НЗОК;

2. медицински изделия по „Списък с медицински изделия, които НЗОК заплаща в условията на болничната медицинска помощ“, съгласно чл.13, ал.2, т.2 от Наредба 10 от 2009 г.;

3. лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с вродени коагулопатии в условията на БМП, които се заплащат извън цената на определените КП или АПр и са включени в лечебно-диагностичния алгоритъм на същите.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Настоящите правила са приети от Надзорния съвет на НЗОК с решение № РД-НС-04-7 от 04.02.2019 г., на основание чл.4, ал.4 от ЗБНЗОК за 2019 г. и влизат в сила от 01.01.2019 г.

**§ 3**. До подписване на допълнителни споразумения по реда на Договор № РД-НС-01-1-2/27.12.2018 г. за изменение и допълнение на Национален рамков договор за медицинските дейности между НЗОК и БЛС за 2018 г. към действащите индивидуални договори за 2018 г. с изпълнителите на болнична медицинска помощ се сключват допълнителни споразумения за определяне стойностите за закупуване на дейностите в болничната медицинска помощ през 2019 г. съгласно Закона за бюджета на НЗОК за 2019 г. и тези Правила.

**§ 4.** Неразделна част от Правилата са:

1. Приложение 1 – „Предложение от РЗОК за корекции на месечни стойности в Приложение № 2 по договора с изпълнител на БМП“;

2. Видът и формата на Приложение № 2 „Стойности за заплащане през 2019 г. на обеми на дейностите в БМП, на медицинските изделия в БМП и на лекарствените продукти за лечение в условията на БМП, които НЗОК заплаща извън стойността на оказваните медицински услуги“ към индивидуалните договори с изпълнителите за извършване на БМП, по реда на НРД за 2018 г.